CELEX ID: 32010D0695
Publication Date: 2010-11-17

Document:
KOMISIJOS SPRENDIMAS
2010 m. lapkričio 17 d.
kuriuo dėl pripažinimo, kad Estijoje, Latvijoje ir Ispanijos Balearų salų autonominėje bendrijoje oficialiai nenustatyta bruceliozės (B. melitensis), iš dalies keičiami Sprendimo 93/52/EEB priedai ir kuriuo dėl paskelbimo, kad Estijoje galvijų bandose oficialiai nenustatyta tuberkuliozės ir bruceliozės, iš dalies keičiami Sprendimo 2003/467/EB I ir II priedai
(pranešta dokumentu Nr. C(2010) 7856)
(Tekstas svarbus EEE)
(2010/695/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, darančių įtaką Bendrijos vidaus prekybai galvijais ir kiaulėmis (1), ypač į jos A priedo I skyriaus 4 dalį ir A priedo II skyriaus 7 dalį,
atsižvelgdama į 1991 m. sausio 28 d. Tarybos direktyvą 91/68/EEB dėl gyvūnų sveikatos reikalavimų, reglamentuojančių Bendrijos vidaus prekybą avimis ir ožkomis (2), ypač į jos A priedo 1 skyriaus II skirsnį,
kadangi:
(1)
Direktyva 91/68/EEB nustatomi gyvūnų sveikatos reikalavimai, reglamentuojantys Sąjungos vidaus prekybą avimis ir ožkomis. Joje nustatytos sąlygos, pagal kurias gali būti pripažįstama, kad valstybėse narėse arba jų regionuose oficialiai nenustatyta bruceliozės.
(2)
1992 m. gruodžio 21 d. Komisijos sprendimo 93/52/EEB, nustatančio, kad tam tikros valstybės narės arba regionai atitinka reikalavimus dėl bruceliozės (B. melitensis), ir toms valstybėms narėms arba regionams suteikiančio oficialiai bruceliozės neapimtos valstybės narės arba regiono statusą (3), prieduose išvardijamos valstybės narės ir jų regionai, kuriuose pagal Direktyvą 91/68/EEB oficialiai nenustatyta bruceliozės (B. melitensis).
(3)
Estija ir Latvija pateikė Komisijai dokumentus, kuriais įrodoma, kad jos atitinka Direktyvoje 91/68/EEB nustatytas sąlygas, kad būtų pripažinta, jog visoje atitinkamos valstybės narės teritorijoje oficialiai nenustatyta bruceliozės (B. melitensis).
(4)
Įvertinus Estijos ir Latvijos pateiktus dokumentus, reikėtų pripažinti, kad abiejose valstybėse narėse šios ligos oficialiai nenustatyta. Todėl Sprendimo 93/52/EEB I priedas turėtų būti atitinkamai iš dalies pakeistas.
(5)
Ispanija pateikė Komisijai dokumentus, kuriais įrodoma, kad Ispanijos Balearų salų autonominė bendrija atitinka Direktyvoje 91/68/EEB nustatytas atitinkamas sąlygas, kad būtų pripažinta, jog šiame Ispanijos regione oficialiai nenustatyta bruceliozės (B. melitensis).
(6)
Įvertinus Ispanijos pateiktus dokumentus, reikėtų pripažinti, kad Ispanijos Balearų salų autonominėje bendrijoje šios ligos oficialiai nenustatyta. Todėl Sprendimo 93/52/EEB II priedas turėtų būti atitinkamai iš dalies pakeistas.
(7)
Direktyva 64/432/EEB taikoma Sąjungos vidaus prekybai galvijais ir kiaulėmis. Joje nustatytos sąlygos, pagal kurias gali būti pripažįstama, kad valstybės narės galvijų bandose oficialiai nenustatyta tuberkuliozės ir bruceliozės.
(8)
2003 m. birželio 23 d. Komisijos sprendimo 2003/467/EB, nustatančio tam tikrose valstybėse narėse ar valstybių narių regionuose, kuriuose oficialiai nenustatytos tuberkuliozė, bruceliozė ir enzootinė galvijų leukozė, galvijų bandų statusą (4), I ir II prieduose išvardytos valstybės narės, kuriose oficialiai nenustatyta tuberkuliozės ir bruzeliozės.
(9)
Estija pateikė Komisijai dokumentus, kuriais įrodoma, jog ji atitinka Direktyvoje 64/432/EEB nustatytas sąlygas, pagal kurias gali būti pripažįstama, kad visoje jos teritorijoje oficialiai nenustatyta tuberkuliozės ir bruceliozės.
(10)
Įvertinus Estijos pateiktus dokumentus, reikėtų pripažinti, kad šioje valstybėje narėje oficialiai nenustatyta tuberkuliozės ir bruceliozės. Todėl Sprendimo 2003/467/EB I ir II priedai turėtų būti atitinkamai iš dalies pakeisti.
(11)
Todėl sprendimai 93/52/EEB ir 2003/467/EB turėtų būti atitinkamai iš dalies pakeisti.
(12)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 93/52/EEB priedai iš dalies keičiami pagal šio sprendimo I priedą.
2 straipsnis
Sprendimo 2003/467/EB I ir II priedai iš dalies keičiami pagal šio sprendimo II priedą.
3 straipsnis
Šis sprendimas skirtas valstybėms narėms.
Priimta Briuselyje 2010 m. lapkričio 17 d.

EuroVoc Classification:
Level 1: 100149
100161
100156
Level 2: 100277
100278
100215
100249
100250
100245
Level 3: 2442
2479
5962
911
864
5877
All Descriptors: 1445
192
4576
5034
5047
5619
5709
864